|  |
| --- |
| **Kontor**  Effektivisering  **Dato**  23. maj 2016  **J nr.** 600-0019  /helms, aslen |

**Referat af fælles møde i GD1 og GD2 styregruppe.**Torsdag den 19. maj 2016 kl. 10.15-11.15, SDFE mødelok. 0.4

**Deltagere:**

Søren Reeberg Nielsen (SRN, SDFE), Brian Arreborg Hansen (BRAHA, SDFE), Louise Nordskov (LONOR, SDFE), Peter Lindbo Larsen (PLL, SDFE), Jess Svendsen (JSS, GST) Adam Mollerup (ADM, DIGST), Peter Henriksen (PH, DIGST), Claus Rønne Jensen, (CLR, SKAT – suppleant for Jeanette H. Heiner), Gisla Soltau Faber (GSF, ERST). Thea Sand (SKAT), Carsten Grage (CG, CPR). Georg Jensen (GJ, SDFE), Søren Rude (SRU, SKAT), Troels Garde Rasmussen (TGR, KL),Asbjørn Lenbroch (ALE, SDFE), Helle Mette Sørensen (HMS, SDFE) *referent*.

**Afbud:**

Per Smed (PSM, KL) Steen Eiberg-Jørgensen (SEJ, DST), Sørup Hansen (Domstolsstyrelsen), Jeanette H. Heiner (SKAT)

**Dagsorden GD1 / GD2 styregruppemøde – kl. 10.15-11.15**

1. Godkendelse af dagsorden
2. Godkendelse af referat (B)
3. Nyt fra Grunddatabestyrelsen (O)
4. Status på testprojektet (O)
5. Procedurer for fejl- og ændringshåndtering (B)
6. Fastlæggelse af møderække for GD1 og GD2 styregruppemøder i 2. halvår af 2016. (B)
7. Evt.

**Referat**

**Ad. 1 Godkendelse af dagsorden**

Der var ikke bemærkninger til dagsordenen.

**Ad. 2 Godkendelse af referat (B)**Referatet blev godkendt uden bemærkninger.

**Ad. 3 Nyt fra Grunddatabestyrelsen (O)**

ADM orienterede om, at DIGST har modtaget brev fra Finansrådet, hvori der efterspørges mere detaljeret information om delprogrammet. Brevet vil blive eftersendt til programkoordinationen. DIGST vil koordinere besvarelsen af brevet.

BRAHA bemærkede at hans vurdering er, at Finansrådet føler sig godt informeret og ser frem til at modtage brevet.

**Ad. 4 Status på testprojektet (O)**

SRN indledte punktet med at understrege to væsentlige forhold vedr. status på testprojektet:

* Det er på dette tidlige tidspunkt i testforløbet vanskeligt at lave en detaljeret status, da deltagerne i testprojektet endnu ikke er helt i gang med at bruge testværktøjet. En detaljeret status er afhængig af de oplysninger, man kan få fra testværktøjet.
* Funktionsprøven for Matriklens Udvidelse forventes nu at være afsluttet 26. juni. Dette er en yderligere forsinkelse i forhold til status på forrige styregruppemøde, og udfordrer snitfladetestens tidsplan.

BRAHA supplerede med de væsentligste udfordringer i det planlagte testforløb:

* EBR og MU er ikke klar som forudsat, så test der vedrører disse er blevet placeret i 3. periode.
* At få indlæst data på datafordeleren er sværere og mere tidskrævende end forudsat.
* Logiske test af services er gennemført på de vilkår der er (dvs. uden testdata i flere tilfælde).
* Testaktiviteterne er skævt fordelt over testperioderne, idet de fleste aktiviteter nu ligger i sidste del af testen. Det betyder, at gentest bliver vanskelig at gennemføre.
* En fælles sikkerhedsløsning(Nem-login STS) kan først anvendes fra den 1. august.
* Det skal afklares, hvor meget af de planlagte testaktiviteter i periode 3, der skal overføres til efter sommerferien.
* Registreringen af gennemførte og planlagte testaktiviteter skal ske i det fælles testværktøj ZEPHYR, så vi kan få et fuldt overblik.

Samlet set er konsekvensen, at dele af testaktiviteterne skal forløbe efter sommerferien. Det er dog muligt at starte med en trinvis test af de forretningsmæssige integrationer og lægge end to end test sidst i forløbet. Der vil blive lavet en kortlægning af afhængigheder i integrationstest de næste 14 dage. På den baggrund revideres testplanen og den forelægges efterfølgende styregruppen.

PLL gennemgik status for test (slides vedlagt).

Leverancestatus opdateres løbende og kan findes via dette link <http://www.grunddataprogrammet.dk/levstatus.html>

Der var følgende bemærkninger til status på testprojektet:

* JSS, GST redegjorde for status på MU, hvor der nu er fuld bemanding og gang i de interne funktionsprøver. MU kan dog ikke deltage ”fuldt ud” i testaktiviteter, dvs. udsende hændelser og foretage opdateringer på datafordeleren før 27. juni.
* TGR, KL bemærkede, at forsinkelser af Datafordeleren påvirker registrenes økonomi. KL/KOMBITS bemærkninger til dette vil blive præciseret i et skriftligt notat, der eftersendes.
* GJ, SDFE bemærkede at han havde svært ved at genkende billedet af, at DAF skulle være forsinket. Der har været udfordringer i opstarten af testforløbet, men det er for tidligt at sige, hvad der har været årsag og virkning.
* SRU, SKAT bemærkede, at det overordnet set ser fornuftigt ud fra BBRs synsvinkel på trods af de ting, man ikke kan pt. Med hensyn til de aftalte procedurer, er det vigtigt, at det kan håndteres i praksis.
* GJ, SDFE bemærkede, at sikkerhedsløsningen kommer på plads fra den 1. august.

Med disse bemærkninger blev indstillingen fulgt, idet styregruppen:

* Tog status til efterretning.
* Tiltrådte, at der testes videre inden for det eksisterende test set-up, herunder anvender testværktøjerne.
* Gav testprojektet mandat til at bremse testen, hvis der identificeres fejl med opsættende karakter.
* Tiltrådte, at styregruppen forelægges en revideret plan for snitfladetesten (særligt periode 3) inkl. justeringer af scope og afslutningstidspunkt.

Styregruppen forelægges til drøftelse det skitserede indhold til revideret plan på et

ekstraordinært styregruppemøde primo/medio juni – med bemærkning om, at det ekstraordinære styregruppemøde skal ligge medio juni.

**Ad. 5 Procedurer for fejl- og ændringshåndtering**BRAHA præsenterede sagen. Procedurerne specificerer rammerne for, hvordan ændrings- og fejlhåndtering håndteres. Med mange aktører er der behov for helt klare rammer for, hvem der gør hvad.   
  
SRU, SKAT spurgte til om der er gjort overvejelser om, hvor mange fejl, der kan være plads til at håndtere. SRU spurgte desuden, om styregruppen har mandat til at træffe beslutning, når der fx sker alvorlige fejl.

BRAHA bemærkede til dette, at det er meget svært at forudsige antallet af fejl. BRAHA bemærkede desuden, at uenighed eskaleres bilateralt til styregruppemedlemmerne. Styregruppen godkendte procedurerne i den foreliggende version som grundlag for det videre arbejde med fejl- og ændringshåndtering i GD1/GD2, og tog til efterretning, at GD1/GD2 sekretariatet justerer procedurerne efter behov.

**Ad. 6 Fastlæggelse af møderække for GD1 og GD2 styregruppemøder i 2. halvår af 2016. (B)**

Styregruppen tog forslag til møderække til efterretning, herunder at der fastlægges et ekstraordinært styregruppemøde medio juni.

**Ad. 7 Evt.**

Der var intet under punktet.